31992D0452
L 250/40
JURNALUL OFÍCIAL AL UNIUNII EUROPENE
DECIZIA COMISIEI
din 30 iulie 1992
privind stabilirea listei echipelor de recoltare de embrioni autorizate, în țările terțe, pentru exportul de embrioni de animale din specia bovină spre Comunitate
(92/452/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 89/556/CEE a Consiliului din 25 septembrie 1989 privind stabilirea condițiilor de sănătate animală care reglementează schimburile intracomunitare și importurile din țări terțe de embrioni de animale domestice din specia bovină (1), astfel cum a fost modificată ultima dată prin Directiva 90/425/CEE (2), în special articolul 8,
întrucât lista țărilor terțe din care statele membre autorizează importul de embrioni de animale domestice din specia bovină a fost stabilită prin Decizia 91/270/CEE a Comisiei (3);
întrucât este acum necesar să se redacteze lista echipelor de recoltare de embrioni autorizate pentru fiecare țară terță figurând pe lista prevăzută în Decizia 91/270/CEE;
întrucât se consideră că serviciile veterinare din țările terțe figurând pe lista din directiva menționată au atribuții corespunzătoare și că efectuează un control corespunzător al echipelor de recoltare de embrioni care funcționează pe teritoriul lor și că aceste servicii veterinare s-au angajat să nu autorizeze în scopul recoltării, tratării și depozitării de embrioni de animale din specia bovină destinați exportului în Comunitate decât echipele care îndeplinesc în întregime cerințele capitolelor I și II ale anexei A din Directiva 89/556/CEE;
întrucât serviciile veterinare din țările terțe care figurează pe listă s-au angajat să retragă imediat autorizația acordată echipelor de recoltare de embrioni care nu mai îndeplinesc una sau mai multe dintre condițiile de autorizare și să notifice Comisiei toate cazurile în care s-au retras autorizații;
întrucât autoritățile veterinare competente din anumite țări terțe care figurează pe listă nu au depus liste ale echipelor de recoltare de embrioni autorizate și întrucât se pot furniza informații suplimentare Comisiei; întrucât, prin urmare, este necesar ca prezenta decizie să fie reexaminată și modificată;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Statele membre nu importă embrioni proveniți din țări terțe decât dacă acești embrioni au fost recoltați, tratați și depozitați de către echipe de recoltare de embrioni care figurează în lista anexată prezentei decizii.
Articolul 2
Prezenta decizie se adresează statelor membre.
Adoptată la Bruxelles, 30 iulie 1992.